ΓΡΑΠΤΗ ΕΡΩΤΗΣΗ E-1710/97 υποβολή: Hiltrud Breyer (V) προς την Επιτροπή (23 Μαΐου 1997)

Θέμα: Νόμος περί παραγωγής και παροχέτευσης ηλεκτρικής ενέργειας

Στην επιστολή του Επιτρόπου Van Miert στον γερμανό ομοσπονδιακό υπουργό οικονομικών Rexrodt, με ημερομηνία 26.10.1996, αναφέρονται οι αρνητικές επιπτώσεις του νόμου περί παραγωγής και παροχέτευσης ηλεκτρικής ενέργειας στο ενδοκοινοτικό εμπόριο ηλεκτρικής ενέργειας. Σε σχέση με την επιστολή ζητήθηκε από τη Γενική Διεύθυνση ΧVII σχετική γνωμοδότηση. Σε μία εσωτερική γνωμοδότηση της ΓΔ XVII προς τη ΓΔ ΙV το καλοκαίρι 1996 γίνεται αναφορά για δήθεν «εξαιρετικά απροσδόκητα κέρδη» σε νέα ή μελλοντικά ιδρυόμενα αιολικά πάρκα στη Γερμανία. Εν τω μεταξύ (αρχές 1997) δημοσιεύθηκαν μελέτες γερμανικών ερευνητικών ινστιτούτων για την εξέλιξη των δαπανών όσον αφορά την αιολική ενέργεια, οι οποίες αποδεικνύουν ότι δεν μπορούμε να αναφερόμαστε σε μία σημαντική ενίσχυση μέσω του νόμου περί παραγωγής και παροχέτευσης της ηλεκτρικής ενέργειας. Οι εν λόγω έρευνες δείχνουν, ότι μόνο σε ευνοϊκές τοποθεσίες πλησίον των ακτών, οι επί του παρόντος χορηγούμενες ενισχύσεις είναι επαρκείς για μία αποδοτική εκμετάλλευση από οικονομικής απόψεως των εγκαταστάσεων. Η επίδραση πιθανών μελλοντικών βλαβών καθώς και εργασιών επισκευής δεν έχει ληφθεί στο πλαίσιο αυτό καθόλου υπόψη.

1. Γνωρίζει η Γενική Διεύθυνση για την ενέργεια της εν λόγω έρευνας και προτίθεται υπό το φως των νέων αυτών γνώσεων να αναθεωρήσει τις απόψεις της του θέρους 1996;

2. Πώς αιτιολογεί η Γενική Διεύθυνση XVII την επίσης στο ανωτέρω αναφερόμενη απαίτηση για μία αποκλειστική υποστήριξη των ανανεώσιμων μορφών ενέργειας μέσω δημόσιων πόρων, αντί να συνεχισθεί και να αναπτυχθεί περαιτέρω η χρησιμοποίηση των επιτυχημένων μέσων για την ανάπτυξη ανανεώσιμων μορφών ενέργειας που δεν απαιτούν καθόλου δημόσιους πόρους (όπως πχ ο ανωτέρω νόμος); Μία παρόμοια απαίτηση για μία χρηματόδοτηση εκ μέρους δημόσιων πόρων και πιστώσεων του προϋπολογισμού δεν βρίσκεται σε αντίθεση με τα κριτήρια του Μάαστριχτ τα οποία απαιτούν μία αυστηρή δημοσιονομική πολιτική;

3. Ποιες μεθόδους για την ενίσχυση ανανεώσιμων ενεργειών έχουν αποδειχθεί σύμφωνα με την άποψη του αρμόδιου για θέματα ενέργειας επιτρόπου ότι αποφέρουν τα καλύτερα αποτελέσματα κατά τα τελευταία έτη; Ένα σύστημα εγγυημένων κατωτάτων τιμών δεν αποτελεί την πλέον αποτελεσματική δυνατότητα για την όσο το δυνατόν ταχύτερη διείσδυση στην αγορά των ανανεώσιμων ενεργειών;

Κοινή απάντηση του κ. Παπουτσή εξ ονόματος της Επιτροπής στις γραπτές ερωτήσεις E-1708/97, E-1710/97, E-1712/97 και E-1717/97 (31 Ιουλίου 1997)

Η Επιτροπή δεν είναι σε θέση, στο παρόν στάδιο, να σχολιάσει τα διάφορα αριθμητικά στοιχεία κόστους και δυναμικοτήτων της γερμανικής ηλεκτροβιομηχανίας. Η Επιτροπή επιθυμεί όμως να επαναδιακηρύξει την προσήλωσή της στην προώθηση των ανανεώσιμων πηγών ενέργειας. Με βάση τις εκδηλωθείσες θετικές αντιδράσεις στην πράσινη βίβλο της με αντικείμενο τις ανανεώσιμες πηγές ενέργειας ((COM(96) 576 τελικό. )) η Επιτροπή έχει την πρόθεση να προτείνει περαιτέρω μέτρα για την προώθηση της διείσδυσης των ανανεώσιμων ενεργειακών πηγών στην αγορά της Ευρωπαϊκής Ένωσης, ώστε να επιτευχθεί ο προτεινόμενος ενδεικτικός στόχος του μεριδίου 12% έως το έτος 2010.

Στις 19 Φεβρουαρίου 1997 ετέθη σε ισχύ η οδηγία 96/92/ΕΚ του Ευρωπαϊκού Κοινοβουλίου και του Συμβουλίου της 19ης Δεκεμβρίου 1996, όσον αφορά κοινούς κανόνες για την εσωτερική αγορά ηλεκτρισμού ((ΕΕ L 27 της 30.1.1997. )). Με τα άρθρα 8 παράγραφος 3 και 11 παράγραφος 3 προσφέρεται ρητώς η δυνατότητα στα κράτη μέλη να προτιμούν την ηλεκτρική ενέργεια που παράγεται από ανανεώσιμες πηγές, απόβλητα ή συνδυασμένη παραγωγή θερμότητας και ηλεκτρισμού (CHP) στη φάση της κατανομής φορτίου. Ωστόσο, η οδηγία δεν ασχολείται με το πρόβλημα της χρηματοδότησης των ανωτέρω δράσεων, οι οποίες, σύμφωνα με την αρχή της επικουρικότητας, οφείλουν να επιλύονται σε εθνικό επίπεδο κατά την εφαρμογή της οδηγίας. Η Επιτροπή θα εξετάσει κάθε είδους προτεινόμενα μέτρα για το κατά πόσο συμβιβάζονται με την οδηγία, υπό την επιφύλαξη των σχετικών διατάξεων της συνθήκης ΕΚ, ιδιαίτερα των διατάξεων για τον ανταγωνισμό.

Στο ψήφισμά του της 27ης Μαΐου 1997 σχετικά με στρατηγική για τις ανανεώσιμες πηγές ενέργειας, που εγκρίθηκε με βάση την πράσινη βίβλο της Επιτροπής με το ίδιο θέμα, το Συμβούλιο επεσήμανε ότι στο πλαίσιο της απελευθέρωσης των ενεργειακών αγορών απαιτείται η άσκηση πολιτικής σε επίπεδο κρατών μελών και, εντός των ορίων της επικουρικότητας, σε κοινοτικό επίπεδο, προκειμένου να βελτιωθεί η ανταγωνιστική θέση των ανανεώσιμων πηγών. Η Επιτροπή έχει την πρόθεση να εξετάσει περαιτέρω το ζήτημα αυτό, μεταξύ άλλων το πρόβλημα των νομοθεσιών για τον πωλούμενο προς τα δίκτυα ηλεκτρισμό, στο πλαίσιο των προπαρασκευαστικών εργασιών για την κατάρτιση κοινοτικής στρατηγικής σχετικά με τις ανανεώσιμες πηγές. Η Επιτροπή προτίθεται να δημοσιεύσει τη στρατηγική της υπό μορφή λευκής βίβλου και πρότασης για πρόγραμμα δράσης, αργότερα εντός του 1997, όπως εξαγγέλθηκε στην πράσινη βίβλο.